La secretaria tècnica suplent de la Comissió designada per la Presidenta en el Ple anterior, relaciona les reclamacions que han tingut entrada des del darrer Ple que va tenir lloc el passat dia 6 d'octubre de 2017 que van dels números 441/2017 a 447/2017.
S'han exposat les esmenes rebudes de les reclamacions 410/2017 i 417/2017, ja es pot fer l'admissió i l'informe de la Reclamació 410/2017, respecte la 417/2017 s'ha enviat un correu a la reclamant per tal que concreti la informació esmenada.
Aprovació d'actes de sessions anteriors.
La presidenta pregunta a la resta de membres del Ple si han pogut consultar l'esborrany d'acta i la senyora Elisabet Samarra proposa una esmena que serà incorporada al text definitiu.
Proposta de resolució d'inadmissió de la Reclamació 385/2017.
El ponent de la Proposta de resolució, el senyor Josep Mir, exposa els antecedents del cas en relació amb una reclamació ja resolta de l'any 2016.
El reclamant va presentar una nova reclamació arran de l'aprovació d'una nova llei de la memòria històrica, alhora que l'Ajuntament també ens va demanar un dictamen.
La sol·licitud objecte d'aquesta reclamació és presentada abans que finalitzi el termini que té l'Administració per donar resposta i aquesta és la causa que fonamenta la inadmissió per ser prematura, els arguments exposats són compartits per la resta de membres del Ple.
Proposta de resolució de finalització de la Reclamació 407/2017 per pèrdua d'objecte.
El senyor Josep Mir, ponent d'aquesta Proposta de resolució, exposa els elements més destacats d'aquest procediment de reclamació, sense que doni lloc a la formulació d'esmenes.
Proposta de resolució de finalització de la Reclamació 434/2017 per pèrdua d'objecte.
El senyor Josep Mir, ponent de la Proposta de resolució relativa a aquesta reclamació plantejada contra l'Ajuntament de Pallejà, exposa els antecedents que recull el text de la Proposta, concretament explica les circumstàncies per les quals no s'ha fet efectiu el lliurament de la informació reclamada tot i que ja se n'ha reconegut el dret.
En el relat dels fets, el senyor Josep Mir fa referència a la comunicació per part del reclamant realitzada a la tarda anterior al ple i proposa la incorporació d'un antecedent i d'un fonament jurídic.
Aquests esmenes seran incorporades al text definitiu.
Proposta de resolució d'inadmissió de la Reclamació 447/2017.
La senyora Elisabet Samarra, ponent de la Proposta de resolució exposa els antecedents del cas, i atès que l'objecte de la reclamació no es tracta d'informació pública proposa aquesta inadmissió, sense que doni lloc a la formulació d'esmenes.
Proposta acord d'aplanament del recurs contenciós administratiu presentat per l'Ajuntament de Lleida, contra la resolució de la GAIP 260/2017, de 26 de juliol, dictada en relació amb l'expedient de reclamació 235/2017.
La senyora Elisabet Samarra exposa en context la proposta d'aquest acord i dona la paraula al senyor Josep Mir qui explica la documentació rebuda i explica el procediment a seguir.
El senyor Josep Mir explica les circumstàncies del cas i atès que les circumstàncies són diferents que les que hi havia al moment de resoldre la Reclamació 235/2017, proposa que la Comissió s'aplani davant d'aquest recurs contenciós administratiu.
Els membres de la Comissió no formulen esmenes al text i proposen fer-lo arribar a l'assessoria jurídica i a les parts.
No es fa ús del torn obert de paraules.